**စစ်ရေယာဉ် *ရန်ငြိမ်းအောင်*** (**ပရောဂျက် ပီဂျီဂျီ ၀၆၃**)သည် ရေငုပ်သင်္ဘောလိုက်လံချေမှုန်းရေး စစ်ရေယာဉ်ဖြစ်ပြီး **၆၃ မီတာ ရေငုပ်သင်္ဘောလိုက်လံချေမှုန်းရေး ကိုယ်ပျောက်စစ်ရေယာဉ်** ဟူ၍လည်း လူသိများသည်။ ၎င်းသည် တပ်မတော် (ရေ)၏ ပြည်တွင်း၌ ပထမဆုံးတည်ဆောက်ခဲ့သော ရေငုပ်သင်္ဘောလိုက်လံချေမှုန်ရေး စစ်ရေယာဉ်အမျိုးအစားဖြစ်သည်။ **စစ်ရေယာဉ် *ရန်ငြိမ်းအောင်***သည် ၎င်း၏ စစ်ရေယာဉ်အတန်းအစားတွင် ပွဲဦးထွက် စစ်ရေယာဉ်ဖြစ်ပြီး စစ်ရေယာဉ် *ရန်ရဲအောင်* (446) နှင့်အတူ ၂၀၂၀ ခုနှစ်၊ ဒီဇင်ဘာလ ၂၄ ရက်၌ တပ်တော်ဝင်၍ တာဝန်စတင်ထမ်းဆောင်ခဲ့သည်။ ဤအတန်းအစားသည် ဟိုင်နန်-အတန်းအစား ရေငုပ်သင်္ဘောလိုက်လံချေမှုန်းရေး စစ်ရေယာဉ် (၁၀)စင်း နေရာသို့ အစားထိုးရန်အတွက် ရည်ရွယ်လေသည်။

သမိုင်းကြောင်း
--------------

ပရောဂျက် ပီဂျီဂျီ ၀၆၃ မှာ တပ်မတော် (ရေ)၏ (၃၁)ကြိမ်မြောက် အစည်းအဝေး၌ အတည်ပြုခဲ့ခြင်းဖြစ်သည်။ တည်ဆောက်မှု ပွဲဦးထွက်ဖြစ်သည့် စစ်ရေယာဉ် *ရန်ငြိမ်းအောင်*အား ၂၀၁၆ ခုနှစ် မတ်လတွင် စတင်တည်ဆောက်ခဲ့ပြီး၊ ၂၀၁၉ ခုနှစ် မတ်လတွင် စတင်အသုံးပြုခဲ့သည်။ **စစ်ရေယာဉ် *ရန်ငြိမ်းအောင်* (441)**သည် စစ်ရေယာဉ် *ရန်ရဲအောင်* (446) နှင့်အတူ ၂၀၂၀ ခုနှစ်၊ ဒီဇင်ဘာလ ၂၄ ရက်နေ့တွင် တပ်တော်ဝင်ခဲ့သည်။

ဒီဇိုင်း
--------

စစ်ရေယာဉ်များ၏ ကိုယ်ထည်များအား သံမဏိနှင့် နေရာရွှေ့ပြောင်းမှုကိုလျှော့ချနိုင်ရန် အထူးဖွဲ့စည်းပုံရှိ အလူမီနီယမ်များဖြင့် တည်ဆောက်ထားသည်။ ဤအတန်းအစား၏ ထူးခြားချက်မှာ စစ်ရေယာဉ်များတွင် ရေငုပ်သင်္ဘောများအား လျှို့ဝှက်စွာ ခြေရာခံတိုက်ခိုက်ရန်နှင့် အင်ဂျင်များနှင့် ပန်ကာများမှ ထွက်ပေါ်လာသော ဆူညံသံများကို လျှော့ချ၍ မောင်းနှင်နိုင်စေရန် ရေပန်းထုတ်တွန်းကန်ခြင်းစနစ်သုံး ဒီဇယ်အင်ဂျင် (၃)လုံးတပ်ဆင်ထားခြင်းဖြစ်သည်။

တပ်ဆင်ထားသည့် လက်နက်များ
------------------------

ဖိုင်:MN-YNA-class-P-1.jpgစစ်ရေယာဉ် *ရန်ရဲအောင်*၏ Type-66 အမျိုးအစား ၅၇-မမ ပြောင်းနှစ်ခုပါ ဝေဟင်ပစ် သေနတ်နှင့် 2M-3M အမျိုးအစား ၂၅-မမ ဝေဟင်ပစ် သေနတ်
ဤအတန်းအစားသင်္ဘောများတွင် Type-66 အမျိုးအစား ၅၇-မမ ဆီမီး-အော်တို ပြောင်းနှစ်ခုပါ သေနတ်တစ်လက်၊ 2M-3M အမျိုးအစား ၂၅-မမ ပြောင်းနှစ်ခုပါ သေနတ်နှစ်လက်နှင့် ပြည်တွင်းဖြစ် QJG-02G အမျိုးအစား ၁၄.၅-မမ ဝေဟင်ပစ် သေနတ်နှစ်လက် စသည်တို့ တပ်ဆင်ထားသည်။ လေကြောင်းရန်ကာကွယ်ရေးအတွက် လက်နက်တပ်ဆင်ထားမှု အားနည်းသော်လည်း ဤစစ်​ရေယာဉ်အမျိုးအစားသည် ရေငုပ်သင်္ဘောအား ခြေရာခံတိုက်ခိုက်နိုင်ရန် အသားပေးထားခြင်းကြောင့် များစွာလိုအပ်မည်မဟုတ်ပေ။

ဖိုင်:MN-YNA-class-P-3.jpg စစ်ရေယာဉ် *ရန်ရဲအောင်* ၏ ဘယ်ဘက်ခြမ်းတွင် တပ်ဆင်ထားသော တော်ပီဒိုလောင်ချာသုံးခု
သင်္ဘောများတွင် Shyena အမျိုးအစား တော်ပီဒိုများပစ်ခတ်နိုင်​သည့် သုံးလုံးတွဲ တော်ပီဒိုပစ် လောင်ချာနှစ်လက်၊ RBU-1200 အမျိုးအစား ရေငုပ်သင်္ဘော တန်ပြန်ချေမှုန်းရေး ဒုံးပစ်လောင်ချာ နှစ်လက်နှင့် ​ရေနက်ပိုင်း​ ဖောက်ခွဲ​​​ရေး(LDC-large depth charge)နှင့် ရေငုပ်သင်္ဘောချေမှုန်းရေး လက်နက်အနေဖြင့် ရေတပ်သုံး မိုင်းများ တပ်ဆင်ထားသည်။

အတန်းအစားဝင် စစ်ရေယာဉ်များ
--------------------------

| ပုံ | အမည် | စီမံကိန်းအမှတ်စဉ် | စစ်ရေယာဉ် အမှတ် | တည်ဆောက်သူ | တပ်တော်ဝင် ရက်စွဲ | ဌာနေ ဆိပ်ကမ်း |
| --- | --- | --- | --- | --- | --- | --- |
|  | စစ်ရေယာဉ် *ရန်ငြိမ်းအောင်* | ပီဂျီဂျီ ၀၆၃ အေ-၁ | 443 | ရေတပ် သင်္ဘောကျင်းဌာနချုပ် (တပ်မတော် (ရေ)) | ၂၄ ဒီဇင်ဘာ ၂၀၂၀ |  |
|  | စစ်ရေယာဉ် *ရန်ရဲအောင်* | ပီဂျီဂျီ ၀၆၃ အေ-၂ | 446 | ရေတပ် သင်္ဘောကျင်းဌာနချုပ် (တပ်မတော် (ရေ)) | ၂၄ ဒီဇင်ဘာ ၂၀၂၀ |  |

ကိုးကား
-------

1. 1 2  Information Team၊ Tatmadaw (24 December 2020)။ (၇၃)နှစ်မြောက်တပ်မတော်(ရေ)နေ့အထိမ်းအမှတ် တိုက်ခိုက်ရေးရေငုပ်သင်္ဘော စစ်ရေယာဉ် (မင်းရဲသိင်္ခသူ) အပါအဝင် စစ်ရေယာဉ်များ တပ်တော်ဝင်ခြင်း အခမ်းအနား ကျင်းပပြုလုပ်။ 24 December 2020 တွင် မူရင်းအား မော်ကွန်းတင်ပြီး။  24 December 2020 တွင် ပြန်စစ်ပြီး။
2. 1 2  Navy Recognition (5 January 2021)။ Myanmar Navy has commissioned seven new warships and one submarine။ 5 January 2021 တွင် မူရင်းအား မော်ကွန်းတင်ပြီး။  26 December 2020 တွင် ပြန်စစ်ပြီး။
3. 1 2  Indian submarine INS Sindhuvir officially inducted into Myanmar Navy - Naval Post- Naval News and Information (26 December 2020)။ 2021-01-07 တွင် မူရင်းအား မော်ကွန်းတင်ပြီး။